Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
5. apríla 2006
K materiálu č. 6304/2006
K bodu č. 18     	
     

S T A N O V I S K O

k návrhu nariadenia vlády Slovenskej republiky o podrobnostiach o prevádzke kúpalísk a o podrobnostiach o požiadavkách na kvalitu vody kúpalísk, vody na kúpanie a jej kontrolu    

I
Návrh nariadenia vlády Slovenskej republiky o podrobnostiach o prevádzke kúpalísk a o podrobnostiach o požiadavkách na kvalitu vody kúpalísk, vody na kúpanie a jej kontrolu predkladá na rokovanie vlády Slovenskej republiky minister zdravotníctva Slovenskej republiky.
II
Cieľom návrhu nariadenia vlády je, okrem iného, dokončiť transpozíciu smernice Rady 76/160/EHS z 8. decembra 1975 o kvalite vody určenej na kúpanie v platnom znení, ktorá bola čiastočne prebratá vo viacerých právnych predpisoch. Jej transpozičná lehota pre Slovenskú republiku uplynula 1. mája 2004, čím vznikol voči SR dôvod na konanie podľa čl. 226 Zmluvy o založení Európskeho spoločenstva. 
III
Problematika návrhu nariadenia vlády je upravená v práve ES. Z primárneho práva sa na ňu vzťahujú ustanovenia hláv XIX. Životné prostredie, XIII. Verejné zdravie a XIV. Ochrana spotrebiteľa. Zo sekundárneho práva je upravená najmä v smernici Rady 76/160/EHS. V súvislosti so smernicou 76/160/EHS je aj početné množstvo rozhodnutí Súdneho dvora Európskych spoločenstiev týkajúce sa neplnenia povinností vyplývajúcich z tejto smernice členskými štátmi, napr. C-26/04 Komisia proti Španielsku, C-278/01 Komisia proti Španielsku, C-272/01 Komisia proti Portugalsku, C-427/00 Komisia proti Spojenému kráľovstvu, C-268/00 Komisia proti Holandsku, C-307/98 Komisia proti Belgicku, C-198/97 Komisia proti Nemecku a ďalšie.
IV
V rámci medzirezortného pripomienkového konania a v rámci prerokovania návrhu zákona v Legislatívnej rade vlády Slovenskej republiky boli z hľadiska aproximácie práva k návrhu nariadenia vlády uplatnené viaceré pripomienky, ktoré boli akceptované a v prevažnej miere aj zapracované do predloženého materiálu. 
V
V predkladanom návrhu nariadenia vlády opätovne upozorňujeme na tieto nedostatky, ktoré, s cieľom dosiahnutia náležitej transpozície, je potrebné odstrániť:
K § 4 ods. 2 návrhu
Čl. 4 ods. 4 smernice 76/160/EHS hovorí: V prípade morskej vody v blízkosti hraníc a vôd križujúcich hranice, ktoré ovplyvňujú kvalitu vody určenej na kúpanie, budú dosahy na spoločné kvalitatívne ciele pre takto ovplyvnené kúpacie oblasti určené v spolupráci príslušných pobrežných štátov. Toto ustanovenie bolo prebraté do § 12 ods. 5 zákona č. 126/2006 Z. z. o verejnom zdravotníctve a o zmene a doplnení niektorých zákonov takto: Medzné hodnoty ukazovateľov kvality vody na kúpanie sa nevzťahujú na prírodné kúpaliská v pohraničnej oblasti, ak je kvalita vody na kúpanie ovplyvnená vodami prechádzajúcimi hranice; v takých prípadoch sa ukazovatele kvality vody na kúpanie a ich medzné hodnoty určia dohodou so susedným štátom. Keďže § 4 ods. 2 ustanovuje, že ustanovenia § 2 ods. 2 a 3 sa nevzťahujú na prírodné kúpaliská v pohraničnej oblasti, ak kvalita vody je ovplyvnená vodami prechádzajúcimi hranice, sú tak stanovené medzné hodnoty kvality vody na kúpanie, ktoré sa musia dodržiavať aj pre prírodné kúpaliská v pohraničnej oblasti, pre ktoré  sa medzné hodnoty určia bilaterálnou zmluvou.  Zároveň je vyňatý aj odsek 3 § 2, ktorý  nestanovuje medzné hodnoty kvality vody na kúpanie. Preto je potrebné stanoviť, že na dané prírodné kúpaliská sa nevzťahujú ustanovenia § 2 ods. 1 a 2, ktoré stanovujú medzné hodnoty, pretože tieto budú určené dohodou so susedným štátom.
K prílohe č. 2 návrhu
V súlade s platnými Legislatívnymi pravidlami vlády SR žiadame toto znenie: „Smernica Rady 76/160/EHS z 8. decembra 1975 o kvalite vody určenej na kúpanie (Mimoriadne vydanie Ú. v. EÚ, 15/zv. 1.) v znení  smernice Rady 91/692/EHS z 23. decembra 1991 (Mimoriadne vydanie Ú. v. EÚ, 5/zv. 2.) a nariadenia Rady (ES) č. 807/2003 zo 14. apríla 2003 (Mimoriadne vydanie Ú. v. EÚ, 1/zv. 4.).“.
VI
Záverom musíme konštatovať, že okrem formálnych nedostatkov je návrh aproximačného nariadenia vlády aj vo vecnom nesúlade s právom ES a zákonom č. 126/2006 Z. z. o verejnom zdravotníctve a o zmene a doplnení niektorých zákonov . Preto je potrebné návrh aproximačného nariadenia vlády opraviť a doplniť v zmysle uvedeného. 

Bratislava	04.04.2006	
	     
	
	     

JUDr. Mária Krošlákovágenerálna riaditeľka